SET พรุ่งนี้ Sideway ขณะตลาดรอผลประชุม กนง.
บล.โนมูระ พัฒนสิน คาด SET พรุ่งนี้ (4 ส.ค.) แกว่ง Sideway ถึง Sideway-up พร้อมให้แนวรับ 1,431-1,427 จุด ส่วนแนวต้าน 1,449-1,454 จุด
3 ส.ค. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้แกว่งตัวตามตลาดในเอเชียที่ส่วนใหญ่จะอยู่ในแดนลบเฉลี่ยราว 0.3-1% ภายหลังจากที่ตัวเลขดัชนีผู้จัดการฝ่ายจัดซื้อ (PMI) ภาคการผลิตของจีนออกมาไม่ดี และราคาน้ำมันดิบโลกก็มีการปรับฐานจากที่มีแท่นขุดเจาะเพิ่มขึ้น ส่งผลให้คาดว่าจะมี supply เข้ามาในตลาด
อย่างไรก็ตาม ตลาดได้แรงหนุนจากการคาดการณ์การประชุมกนง.ที่จะมีขึ้นในวันที่ 5 ส.ค.นี้ ที่อาจจะมีการคงอัตราดอกเบี้ยไว้ ทำให้มีแรงซื้อเข้ามาที่หุ้นในกลุ่มแบงก์
นอกจากนี้ เศรษฐกิจของสหรัฐฯจะเห็นได้ว่า ตัวเลขต้นทุนการจ้างงานในไตรมาส 2/58 ออกมาต่ำกว่าที่ตลาดคาดไว้ ทำให้มีโอกาสที่อัตราดอกเบี้ยขาขึ้นของสหรัฐฯจะถูกเลื่อนจากเดือนก.ย.ออกไปเป็นเดือน ธ.ค.ตามที่ทางโนมูระฯคาดไว้ นอกจากนี้มองว่าเศรษฐกิจของจีนที่ชะลอตัวลง อาจจะทำให้จีนมีการกระตุ้นเศรษฐกิจด้วยการอัดฉีดเม็ดเงินลงทุนผ่านโครงสร้างพื้นฐานของจีน
แนวโน้มการลงทุนในวันพรุ่งนี้ (4 ส.ค.) คาดว่าตลาดจะแกว่ง Sideway ถึง Sideway-up พร้อมให้แนวรับ 1,431-1,427 จุด ส่วนแนวต้าน 1,449-1,454 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
KBANK ปิดที่ 181.50 บาท เพิ่มขึ้น 3.50 บาท
PK ปิดที่ 5.70 บาท เพิ่มขึ้น 1.30 บาท
ADVANC ปิดที่ 247.00 บาท ลดลง 3.00 บาท
TASCO ปิดที่ 25.25 บาท เพิ่มขึ้น 0.85 บาท
CPALL ปิดที่ 47.75 บาท ลดลง 0.25 บาท
 
ที่มา: สำนักข่าวอินโฟเควสท์